綠色和平台灣文化廣播電台 - 民主自由就是會使公投會使獨立！
首頁 綠色短評 民主自由就是會使公投會使獨立！
民主自由就是會使公投會使獨立！
五月初六，蘇格蘭民族黨選舉大嬴，the̍h tio̍h蘇格蘭議會多數席位，mā是chit-ê黨頭一遍控制蘇格蘭議會，原本聯合執政ê自由民主黨大輸。Chit件代誌特別引起人注目，是因為chit-ê黨一直以爭取蘇格蘭獨立作訴求，黨主席Salmond表示伊會tī五年內推捒蘇格蘭舉行獨立公投。英國政府ê蘇格蘭事務大臣Moore講：英國政府bē阻擋蘇格蘭ê獨立公投，mā bē對蘇格蘭舉行獨立公投是m̄是正確提出憲法質疑。伊本人mā是蘇格蘭人，伊講：獨立公投ê時伊會去投反對票。
Che hō͘咱會tàng深思幾項代誌：
英國ùi無流血ê 「光榮革命」到今已經三百外年ah，雖然一路行來kham-kham khia̍t-khia̍t，總是民主政治佇英國已經誠成熟，無可能做出反民主、反自由ê戇代誌。所以英國政府無大細聲講：蘇格蘭是英國不可分割、神聖領土ê一部分；mā無裝千幾粒飛彈向蘇格蘭；koh khah無訂一個啥物反國家分裂法來威脅蘇格蘭。蘇格蘭王國自從1707年kah英格蘭王國合做夥，成作「大不列顚王國」了後到今，一直有一陣人teh拚beh獨立，in形成一個政黨就是chit-ê蘇格蘭民族黨。
1998年，英國政府根據1997年通過ê公民投票決議，公布了蘇格蘭法案，確定hō͘消失beh三百年ê蘇格蘭議會koh恢復，掌握大部分ê地方自治權。十幾年來執政ê自由民主黨第一遍落台，有影是無永遠ê執政黨。
頭一遍嬴tio̍h選舉會tàng執政ê蘇格蘭民族黨，mā是真有撙節，in知影m̄是全部人民攏支持in，支持in ê mā m̄是完全贊成in所有ê政見，逐個攏知in上拍拚推捒ê就是獨立，但是in猶原講tī執政ê五年內beh拚獨立公投。雖然公投佇民主自由ê國家是真平常真正常ê人民行使政權ê方法之一，總是in mā真慎重，為tio̍h beh教育人民，hō͘人民真正瞭解獨立ê意義才來舉行公投。大多數ê人民若真正beh愛獨立，有啥人會tàng阻擋？若是獨立公投無過，天mā bē崩落來；佇完全無外力威脅恐嚇下面，人民自由意志所做ê決定上大，bē tàng怪東怪西，會tàng怪ê干單一項：家己努力無夠。Koh khah拚勢一下，後遍猶有機會。
Ùi 1990年到今，全世界舉行公投成功變作獨立國家ê至少有二十個，獨立公投失敗ê mā有六、七個所在。最近幾年內可能舉行獨立公投ê mā有成十個所在。咱替chia-ê獨立公投有過ê、無過ê、kah最近有可能舉行獨立公投ê人歡喜，因為世界上猶有真濟所在ê人無可能公投，甚至有真濟所在ê人干單主張獨立，人就pàng見、mā有可能就hông砰掉，連身屍都無底chhoē！因為佇自由民主ê所在才會tàng公投，生活佇自由民主所在ê人才會tàng大聲講beh獨立！